Document ID: 32004R1756

KOMISIJAS REGULA (EK) Nr. 1756/2004
(2004. gada 11. oktobris),
ar ko paredz sīki izstrādātus nosacījumus attiecībā uz vajadzīgajiem pierādījumiem un kritērijiem, pēc kuriem nosaka, kādā veidā un cik lielā mērā samazināt augu veselības pārbaudes augiem, augu produktiem vai citiem izstrādājumiem, kas uzskaitīti Padomes Direktīvas 2000/29/EK V pielikuma B daļā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1), un jo īpaši tās 13.a panta 5. punkta c) apakšpunktu,
tā kā:
(1)
Saskaņā ar Direktīvu 2000/29/EK visiem tās V pielikuma B daļā uzskaitīto augu, augu produktu un citu izstrādājumu sūtījumiem principā ir jāveic identitātes un augu veselības pārbaudes, pirms tos atļauj ievest Kopienā.
(2)
Lai atļautu samazināt augu veselības pārbaužu biežumu, ir svarīgi paredzēt sīki izklāstītus nosacījumus tādam gadījumam, kad - kā minēts Direktīvas 2000/29/EK 13.a panta 2. punkta otrajā daļā - augi, augu produkti vai citi tās V pielikuma B daļā minētie izstrādājumi, ko ieved Kopienā, atbilst direktīvā izklāstītajiem nosacījumiem.
(3)
Tā kā stādīšanai paredzēti augi un tādi augi, augu produkti un citi izstrādājumi, uz kuriem attiecas saskaņā ar Direktīvas 2000/29/EK 16. panta 3. punktu pieņemtie pasākumi, rada nopietnu risku, ka varētu tikt ievesti augiem vai augu produktiem kaitīgi organismi, uz tiem nedrīkst attiecināt pārbaužu samazināšanu.
(4)
Īpaši nosacījumi ir paredzēti tādiem augiem, augu produktiem un citiem izstrādājumiem, kuru ievešanai Kopienā nepieciešama atļauja saistībā ar atkāpi atbilstoši Direktīvas 2000/29/EK 15. panta 1. punkta noteikumiem. Tādēļ minētajiem augiem, augu produktiem vai citiem izstrādājumiem nedrīkst samazināt pārbaužu biežumu.
(5)
Šajā regulā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO REGULU.
1. pants
Šī regula attiecas uz Direktīvas 2000/29/EK 13.a panta 1. punkta b) apakšpunkta iii) daļā paredzētajām augu veselības pārbaudēm Direktīvas 2000/29/EK V pielikuma B daļā uzskaitītiem augiem, augu produktiem un citiem izstrādājumiem, kuru izcelsme ir kādā noteiktā valstī, teritorijā vai tās daļā (še turpmāk “attiecīgie produkti”), izņemot:
a)
stādīšanai paredzētus augus;
b)
visus tādus augus, augu produktus un citus izstrādājumus, kuru ievešanai Kopienā vajadzīga atļauja saskaņā ar Direktīvas 2000/29/EK 15. panta 1. punkta noteikumiem;
c)
visus tādus augus, augu produktus un citus izstrādājumus, uz kuriem attiecas pagaidu pasākumi saskaņā ar Direktīvas 2000/29/EK 16. panta 3. punkta noteikumiem;
d)
visus tādus augus, augu produktus un citus izstrādājumus, kas minēti saskaņā ar Direktīvas 2000/29/EK 13.a panta 5. punkta b) apakšpunkta noteikumiem izveidotajā sarakstā.
2. pants
1. Ikviena dalībvalsts var iesniegt pieteikumu Komisijai, lai kādam noteiktam produktam paredzētu samazināt augu veselības pārbaužu biežumu. Pieteikumā ir I pielikumā noteiktā informācija.
2. Komisija, ievērojot 3. panta nosacījumus un piemērojot 4. panta kritērijus, sagatavo attiecīgo produktu sarakstu, attiecībā uz kuriem augu veselības pārbaudes var veikt retāk, un norāda šo samazināto biežumu.
3. Komisija publicē šo sarakstu pēc apspriešanās komitejā, kas minēta Direktīvas 2000/29/EK 18. pantā.
3. pants
Attiecīgajam produktam var veikt retākas augu veselības pārbaudes, ja:
a)
vidējais attiecīgo produktu sūtījumu skaits, kas ievests Kopienā trīs gadu laikā, ir vismaz 200 sūtījumu gadā, un
b)
minimālais attiecīgo produktu sūtījumu skaits, kam iepriekšējo trīs gadu laikā veikta kontrole, ir vismaz 600 sūtījumu, un
c)
katru gadu attiecīgā produkta sūtījumu skaits, kas izrādījies inficēts ar I pielikuma e) apakšpunktā minētiem kaitīgiem organismiem, ir bijis mazāks nekā 1% no kopējā sūtījumu skaita attiecīgajam produktam, ko ieved Kopienā, un
d)
Komisijas rīcībā ir 2. panta 1. punktā minētais pieteikums attiecībā uz konkrētajiem produktiem.
4. pants
1. Pārbaužu biežuma samazinājums, kas minēts 2. panta 2. punktā, balstās uz šādiem kritērijiem:
a)
attiecīgā produkta sūtījumu skaits, kas aizturēti sakarā ar tādu kaitīgo organismu klātbūtni, kas iekļauti I pielikuma e) apakšpunktā minētajā sarakstā;
b)
kaitīgo organismu, kas iekļauti I pielikuma e) apakšpunktā minētajā sarakstā, sagaidāmā mobilitāte to vislielākās mobilitātes pakāpē, kādu organisms varētu sasniegt uz attiecīgā auga vai attiecīgajā augu produktā;
c)
attiecīgo produktu sūtījumu skaits, kam veikta fiziska augu veselības kontrole;
d)
jebkādi citi faktori, kas attiecas uz fitosanitārā riska noteikšanu, kurš izriet no attiecīgās tirdzniecības.
2. Samazinātā biežuma veidu izsaka procentuālā izteiksmē kā mazāko pieļaujamo augu veselības pārbaužu daudzumu, ko dalībvalstis var veikt attiecīgajiem produktiem. Katra dalībvalsts šo procentuālā izteiksmē norādīto obligāto pārbaužu daudzumu piemēro visiem tās teritorijā ievestiem sūtījumiem, kuros ir attiecīgie produkti.
5. pants
1. Neierobežojot Direktīvas 2000/29/EK 16. panta 1. punkta noteikumus, lai pārbaudītu to attiecīgo produktu ievešanu, kuriem saskaņā ar šo regulu veic augu veselības pārbaudes, importētājas dalībvalstis katru gadu līdz 31. martam iesniedz Komisijai un pārējām dalībvalstīm II pielikumā uzskaitīto informāciju.
2. Balstoties uz šo informāciju, Komisija saskaņā ar 3. un 4. panta noteikumiem izveido ziņojumu un novērtē, vai attiecīgajiem produktiem joprojām drīkst veikt augu veselības pārbaudes samazinātā biežumā atbilstoši šai regulai un cik biežām tām jābūt.
3. Ja 1% no kopējā tādu ievesto sūtījumu skaita, kuros ir attiecīgie produkti un kuriem ir samazināts pārbaužu biežums atbilstoši šai regulai, ir izrādījies inficēts ar kādu no Direktīvas 2000/29/EK I vai II pielikumā uzskaitītajiem organismiem, tad šis produkts vairs nav uzskatāms par tādu produktu, kam drīkst veikt samazināta biežuma augu veselības pārbaudes.
6. pants
Ja, pamatojoties uz 5. panta 2. punktā minēto novērtējumu vai 5. panta 3. punktā minēto apsvērumu, izrādās, ka attiecīgais produkts vairs neatbilst 3. panta noteikumiem, vai ja tas izriet no vēlākiem paziņojumiem par aizturēšanām dalībvalstīs, Komisija groza to produktu sarakstu, kuriem augu veselības pārbaudes drīkst veikt samazinātā biežumā, un publicē minētos grozījumus.
7. pants
Šo regulu pārskata ne vēlāk kā līdz 2007. gada 1. janvārim.
8. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2005. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 11. oktobrī

Labels: 12
20
3
6